钦定古今图书集成/明伦汇编/闺媛典/第258卷 > 许振宇女
## 钦定古今图书集成/明伦汇编/闺媛典/第258卷 > 许振宇女

按《淮安府志》：山阳人许振宇，女年十岁，足不履户外，
笑不见齿。事父母诸兄极孝友。未及笄，父母病，刲股
以进。未几，父母相继没，女绝水浆数日。同里文学周
伯子，母寡居，闻其贤，求为仲子广庇妇。聘未期，崇祯
二年，伯子死，弟广庇亦亡。讣至，方清明，兄辈携女同
拜扫，女即衣缟舆至，周登堂呼拜庇母曰：‘我许氏女，
今来守丧’。”即抚棺痛哭。庇母持之大恸，举家尽失声邻里闻而来者，无不流涕劝归，不从遂止。庇季弟未
婚，女语兄以仲妹配之，姊妹共事庇母，以针黹供甘
脆药饵费。庇母病危，刲股和药进之，延数日而没。居
丧如丧父母。未几，妹亡，孤苦无依，不得已回兄家，操
作拮据，倍于往昔。幼通女《孝经》、“《列女传》，诸侄女咸受
教，尊以为师。不茹荤，不衣帛，不听丝竹，不与亲戚往
来。岁时伏腊必过周祭奠，清明必往扫墓，凡四十年
如一日。作字端楷，绣刺花鸟、人物山水，无不生动，乡
里重之。